REPUBLIKA SRBIJA

NARODNA SKUPŠTINA

Odbor za rad, socijalna pitanja,

društvenu uključenost i smanjenje siromaštva

17 Broj: 06-2/498-15

03. decembar 2015. godine

B e o g r a d

ZAPISNIK

31. SEDNICE ODBORAZA RAD, SOCIJALNA PITANjA,

DRUŠTVENU UKLjUČENOST I SMANjENjE SIROMAŠTVA,

ODRŽANE 02. DECEMBRA 2015. GODINE

Sednica je počela u 11, 10 časova.

Sednicom je predsedavala Vesna Rakonjac, predsednica Odbora.

Sednici su prisustvovali članovi Odbora: Milanka Jevtović Vukojičić, Aleksandar Pajović, Miodrag Linta, Mirjana Dragaš, Milena Ćorilić i Ana Marija Viček, kao i zamenici članova: Jezdimir Vučetić (Slobodan Gvozdenović), Milan Novaković (Aleksandar Peranović) i Branko Đurović (Muamer Bačevac).

Sednici nisu prisustvovali članovi Odbora: Jelena Mijatović, Aleksandra Maletić, Mujo Muković, Ljiljana Beronja, Aleksandra Jerkov, Blagoje Bradić i Šaip Kamberi, kao ni njihovi zamenici.

Sednici su prisustvovali i: Milan Samardžija, rukovodilac Odeljenja za stručnu podršku i superviziju u Republičkom zavodu za socijalnu zaštitu, Mikica Budmirović, predstavnik Foruma mladih sa invaliditetom, Margareta Kecman, direktorka Kreativnog edukativnog centra (KEC) i Samir Bičak, korisnik ovog centra, kao i Nenad Belčević, NDI.

Na predlog predsednice Odbora, usvojen je sledeći

D n e v n i r e d:

1. Prezentacija istraživanja i preporuka za život u zajednici osoba sa intelektualnim i mentalnim teškoćama i
2. Razno.

Pre prelaska na razmatranje utvrđenog dnevnog reda, bez primedbi je usvojen zapisnik 30. sednice Odbora, održane 19. novembra 2015. godine.

Prva tačka dnevnog reda – **Prezentacija istraživanja i preporuka za život u zajednici osoba sa intelektualnim i mentalnim teškoćama**

Mikica Budimirović iz Foruma mladih sa invaliditetom, predstavio je rad ove organizacije, rekavši da različiti programi koji se sprovode, direktno utiču na poboljšanje položaja osoba s invaliditetom. Jedan od trenutno aktuelnih projekata, koji se sprovodi u okviru programa „Otvoreni zagrljaj“, zasnovan je na mogućnostima osnaživanja porodice, odnosno deinstitucionalizacije i izmeštanja osoba koje su na stalnom smeštaju u ustanovama socijalne zaštite.

Kad se govori o mogućnostima zapošljavanja osoba s intelektualnim i mentalnim teškoćama, rekao je da se nažalost ova tema uvek posmatra iz ugla prepreka, odnosno, toga šta sve stoji na putu uključivanju ovih osoba u društveni život i svet rada. Država je usvojila niz pravnih akata koji bi trebalo da obezbede dobru platformu za uključivanje osoba s invaliditetom u tržište rada, tj. za njihovo radno angažovanje, a među njima je najvažniji Zakon o profesionalnoj rehabilitaciji i zapošljavanju osoba s invaliditetom iz 2009. godine. Međutim, pored očiglednih prednosti koje ovaj zakon donosi, u praksi su uočeni i određeni nedostaci. Naime, kad je u pitanju procena radne sposobnosti za uključivanje u tržište rada, trenutno se procena radi samo na osnovu lekarske dokumentacije, a na taj način se ne može videti realno stanje, pa je većini osoba s intelektualnim teškoćama oduzeta radna sposobnost. Stoga je predlog da se poboljša saradnja sa preduzećima za profesionalnu rehabilitaciju, kako bi osobama iz ove kategorije stanovništva bilo omogućeno uključivanje u tržište rada, a da onda realna procena bude obavljana kroz njihovo radno angažovanje. Za ovo postoje primeri dobre prakse u zemljama u okruženju. Imajući u vidu da zakon pruža mogućnost zapošljavanja pod posebnim uslovima, uz adaptaciju radnog mesta, ili uz angažovanje radnog asistenta, ovo omogućava zapošljavanje kategorije lica sa intelektualnim teškoćama. Takođe, socijalno preduzetništvo bi bilo još jedan od načina za zapošljavanje ovih kategorija lica, međutim, zakon o socijalnom preduzetništvu još uvek nije donet. Donošenje ovog zakona je značajno ne samo za osobe s invaliditetom, već za širu društvenu zajednicu, jer bi omogućilo zapošljavanje većeg broja teže zapošljivih kategorija stanovništva.

Istakao je da veliki doprinos osamostaljivanju osoba s invaliditetom daje zarada koju ostvaruju kao zaposlena lica. Imajući u vidu da osobe s invaliditetom često ostaju u okviru porodice, trebalo bi doprineti tome da se putem zapošljavanja one osamostale, uključe u redovne društvene tokove i postanu ravnopravni članovi društva. Takođe, trebalo bi osnažiti različite usluge socijalne zaštite koje su propisane zakonom, ali su nedovoljno razvijene (kao što su npr. porodični savetnik porodici koja ima člana s invaliditetom, personalni asistent itd.).

Milan Samardžija iz Republičkog zavoda za socijalnu zaštitu, rekao je da se ova ustanova, između ostalog, bavi i podrškom pružaocima usluga iz sistema socijalne zaštite. U okviru metoda supervizije, petoro zaposlenih u Odeljenju čiji je rukovodilac, pruža podršku svim centrima za socijalni rad u Srbiji (kojih ima preko 140). Centri za socijalni rad predstavljaju institucije socijalne zaštite u kojima počinje i velikim delom se odvija zaštita interesa osoba koje usled smanjenih intelektualnih kapaciteta, nisu u mogućnosti da na adekvatan način rešavaju svoje životne poteškoće.

Kada je zakonodavni okvir u pitanju, suština donetih zakona, a pre svega Zakona o potvrđivanju Konvencije UN o pravima osoba s invaliditetom, predstavlja promenu pristupa zaštiti ovih osoba, a imajući u vidu poštovanje osnovnih ljudskih prava. U članu 12. Konvencije stoji da je poslovna sposobnost univerzalno pravo, da osobe s invaliditetom imaju pravo da budu priznate pred zakonom kao i druga lica i da ostvaruju svoj pravni kapacitet ravnomerno sa drugima, u svim aspektima života. Naša država je definisala obaveze, tj. omogućila dostupnost pomoći koja ovim osobama može biti potrebna, pre svega u ostvarivanju pravnog kapaciteta, kao i pružanje odgovarajućih i efikasnih garancija u pogledu sprečavanja i zloupotrebe, a propisane su i jasne mere za obezbeđivanje jednakih prava ovim osobama da budu vlasnici imovine (ili da je nasleđuju), da kontrolišu svoje finansije, imaju ravnopravan pristup bankarskim kreditima, hipotekarnim zajmovima i drugim oblicima finansijskog kreditiranja.

Istakao je da se u okviru podrške za uživanje poslovne sposobnosti, moraju poštovati prava, volja i želja osobe i mora joj se omogućiti da ih ona izrazi. Iz tog razloga je neophodno unaprediti sistem kontrole i revizije starateljstva i starateljske zaštite. Procena mentalne sposobnosti je bila osnov za određivanje poslovne sposobnosti. Na osnovu izmena Zakona o vanparničnom postupku, koji vrlo jasno definiše zaštitu lica pod starateljskom zaštitom (pored Porodičnog zakona, kojim su odredbe u ovoj oblasti takođe jasno definisane), sud određuje rok u kom će se proveriti da li postoje razlozi za dalje trajanje izrečene mere, a koji ne može biti duži od tri godine. Takođe, stručnjaci centra za socijalni rad su dužni, najmanje jednom u tri godine, da provere sposobnosti lica koje je pod starateljstvom. Ovakav pristup će biti predmet i izmena Porodičnog zakona, ali sa druge strane, ovo dovodi do zahteva za promenu dosadašnje profesionalne prakse, pa će zadatak zaposlenih u ovom odeljenju biti da se to na jasan način približi svim centrima za socijalni rad.

Naglasio je da novi pristup ne podrazumeva ispitivanje da li osoba ima mentalnu sposobnost da ostvaruje svoju poslovnu sposobnost, već koje su vrste podrške potrebne da bi osoba ostvarila poslovnu sposobnost. Naime, ne napušta se dosadašnji strogo medicinski pristup, ali se sve više okreće ka modelu zasnovanom na socijalnim i ljudskim pravima i tome šta osoba može, a ne šta ne može. U skladu sa tim, neophodno je obezbediti da korisnik pre donošenja odluke bude obavešten o svemu. Ukoliko nije moguće otkriti želju pojedinca, pružalac podrške ne treba da donese odluku na osnovu sopstvenog mišljenja o najboljem interesu pojedinca, već na osnovu onoga što misli da jesu stvarne želje tog pojedinca. „Model najboljeg interesa“ zapravo podrazumeva to da je pružalac podrške „tumač“ želje pojedinca. Osnovni okvir za ovo je procena koja se vrši u centru za socijalni rad, ali ne u smislu oduzimanja poslovne sposobnosti, već kao mera podrške koju bi trebalo obezbediti svakom pojedincu. Lišavanje poslovne sposobnosti ne treba da liši osobu života u zajednici i izgradnje ličnih odnosa.

Pomenuo je i značaj deinstitucionalizacije, odnosno, izmeštanja korisnika iz institucija i njihovog povratka u lokalnu zajednicu, za šta je veoma važna promena svesti – profesionalne, ali i šire javnosti. Takođe, neophodno je utvrditi snage i kapacitete korisnika i razviti usluge na lokalnom nivou, na čemu zajedno rade zaposleni u Zavodu i u organizacijama iz nevladinog sektora.

Margareta Kecman, direktorka Kreativnog edukativnog centra, rekla je da je u svojstvu korisnika ovog centra, danas prisutan i Samir Bičak, koji već ima iskustva u samozastupanju i prezentaciji svojih potreba i želja, a bio je i član komisije za izradu jednog dokumenta koji se odnosi na prava dece i mladih s invaliditetom. Centar u okviru svojih aktivnosti, radi na programu samozastupanja, koji omogućava korisnicima da sami iskažu svoje potrebe. Centar je inkluzivnog karaktera i ne obuhvata samo osobe s intelektualnim teškoćama, već i osobe sa raznim vrstama invaliditeta, kao i osobe iz redovne populacije.

Istakla je da osobe s intelektualnim teškoćama, još uvek spadaju u najugroženiju grupu osoba s invaliditetom, a istovremeno i u najbrojniju, dok stigmatizacija koja ih prati podrazumeva: nepoštovanje dostojanstva i neuvažavanje ličnog integriteta, diskriminaciju, ponižavanje i obezvređivanje, pripisivanje radne nekompetentnosti i nesamostalnosti, nužnost kontrolisanja ovih osoba, iskazivanje nepoželjnosti, isključivanje i izolaciju. KEC upravo radi na rešavanju pobrojanih problema, kako bi se smanjila stigmatizacija i doprinelo deinstitucionalizaciji i poboljšanju kvaliteta socijalne inkluzije ovih osoba.

Rekla je da deinstitucionalizacija predstavlja vrlo aktuelno pitanje, a da bi se ona uspešno sprovela, neophodno je, kao što je već rečeno, razviti socijalne usluge u zajednici. Ovo podrazumeva otvaranje dnevnih centara i omogućavanje porodici da ima trenutke odmora od brige za člana porodice. Takođe, osobu s inteletualnim teškoćama koja je izašla iz institucije, treba uključiti u određene aktivnosti u okviru zajednice, kako bi ona zaista postala njen član.

Objasnila je da se Centar razvija u nekoliko smerova – kao dnevni boravak, u kom svakodnevno boravi oko 50 korisnika, kao usluga „predah“, koja porodici omogućva mali odmor od stalne brige za člana i postoji program radnog angažovanja i zapošljavanja, a razvija se i program socijalnog preduzetništva. Radno angažovanje je za osobse s intelektualnim teškoćama vrlo značajno, jer predstavlja jedan od načina uključivanja u socijalnu sredinu. Kod nas je preko 35 kompanija, organizacija i institucija prihvatilo program radnog angažovanja, a do sad je uključeno oko 160 osoba s intelektualnim teškoćama. Radno su angažovane uglavnom osobe koje nemaju poslovnu sposobnost, upravo da bi se dokazalo da one mogu da rade, kao i da svojim radom mogu da doprinesu zajednici u kojoj žive. Stoga, zaključak je da je gubitak poslovne sposobnosti jedna od glavnih prepreka za njihovo uključivanje u život zajednice. Efekti koje radno angažovanje ima na ove osobe su nemerljivi, u smislu poboljšanja kvaliteta njihovog života, pre svega zato što izlaze iz društvene izolacije, stiču nova prijateljstva i obogaćuju svoj život kroz komunikaciju sa drugim ljudima. Osim toga, pozitivne efekte osećaju i porodica i poslodavci i cela društvena zajednica. Ovo predstavlja dobar način za menjanje negativnih stavova građana prema osobama s intelektualnim teškoćama i za prevazilaženje predrasuda o njima.

Kad je u pitanju zakonska regulativa, rekla je da se u vreme usvajanja Zakona o profesionalnoj rehabilitaciji i zapošljavanju osoba s invaliditetom, uvidelo da on ne donosi ništa dobro za korisnike Centra, u tom smislu što je bilo predviđeno njihovo radno angažovanje samo u okviru radnih centara, dakle – izolovano i bez uključivanja u društvo. Tada je na inicijativu Centra, podnet amandman kojim je ovo izmenjeno, pa je omogućeno radno angažovanje i kod poslodavca u otvorenoj privredi. To je predstavljalo veliki korak, ali i dalje ima mnogo toga što bi trebalo uraditi kroz podzakonske akte koji još uvek nisu doneti.

U diskusiji su učestvovali: BrankoĐurović, Vesna Rakonjac, Milanka Jevtović Vukojičić, Ana Marija Viček i Mikica Budimirović.

Branko Đurović je zahvalio na izlaganjima i iskazao poštovanje prema onome čime se bave predstavnici organizacija koji su danas prisutni, jer nije u pitanju samo profesionalna edukacija, već i veliki entuzijazam koji je najzaslužniji za postignute rezultate.

Predsednica je rekla da bi i Nacionalna služba za zapošljavanje trebalo da bude upoznata sa današnjim prezentacijama, a Odbor bi u tom smislu mogao da organizuje i javno slušanje na ovu temu, kako bi što više ljudi bilo upoznato sa pitanjima o kojima je danas reč i s onim što je u pogledu toga urađeno.

Milanka Jevtović Vukojičić je takođe iskazala zadovoljstvo povodom iznetih prezentacija, rekavši da način na koji današnji gosti pristupaju rešavanju ovih pitanja jeste najbolji i najefikasniji za punu inkluziju osoba s invaliditetom, pre svega u tom smislu da kako oni sami, tako i njihove porodice i čitavo društvo budu zadovoljni. Pohvalila je to što Republički zavod za socijalnu zaštitu ne samo da vrši supervizijsku ulogu, već ima i akreditovane programe za obuku stručnih radnika centara za socijalni rad, kako bi što profesionalnije pružali usluge korisnicima.

Ana Marija Viček je pohvalila rad i angažovanje gostiju i zahvalila na svemu što su danas prikazali, međutim, rekla je da nedostaju predstavnici oblasti prosvete, kako bi ova priča bila zaokružena. Čitava podrška bi trebalo da počne mnogo ranije, još na nivou obrazovanja, i iako zakoni koji se odnose na inkluziju jesu dobri, njihovo sprovođenje nije uspešno, a za to je neophodno povezivanje više resora.

Mikica Budimirović je rekao da bi više organizacija civilnog sektora trebalo da se uključi u ovaj proces, i kad je u pitanju donošenje zakona, ali i u širenje svesti javnosti o ovim pitanjima. Do pre nekoliko godina su osobe s nvaliditetom imale i svog prestavnika u Narodnoj skupštini, dok je Gordana Rajkov, predsednica Centra za samostalni život osoba s invaliditetom, bila narodna poslanica i to je bilo vrlo značajno, jer su predstavnici organizacija OSI lakše uticali na podnošenje amandmana i uopšte na skretanje pažnje javnosti na ova pitanja.

Predsednica se složila da predstavnici ovih organizacija treba da budu uključeni u donošenje zakona iz ove oblasti, a ubuduće bi u cilju veće političke uključenosti, osobe s invaliditetom trebalo da se nađu i na izbornim listama stranaka.

Sednica je završena u 12, 40 časova.

SEKRETAR PREDSEDNIK

Žužana Sič Levi dr Vesna Rakonjac